**Prešli nám už takmer 2 týždne od posledných úloh. Prosím, aby ste mi každú splnenú úlohu odfotili a poslali na** **silvia.sabolova@zsbracovce.sk** **alebo na messenger (FB Silvika Sabolová). Poslaním fotiek sa zaradíte do súťaže o zaujímavé ceny. Prajem vám veľa zábavy pri riešení úloh a požehnané Veľkonočné sviatky! ☺ Tak a hurá na úlohy.**

**1. Úloha – Moja rastlinka**

Tvojou úlohou je vypestovať si svoju vlastnú rastlinku, tak ako sme pestovali našu bylinku v ŠKD – Nechtík Lekársky. Tentokrát si vypestujeme fazuľu ☺

Budeš potrebovať:

* 1 kelímok (napríklad od tvojho obľúbeného jogurtu)
* kúsok vaty
* min. 1 fazuľu
* vodu

Do kelímka si vlož kúsok vaty. Na ňu si polož svoju fazuľku (pokojne ich môže byť aj viac ☺ ) Zalej vodou a polož na pekné slnečné miesto. Hotovo! ☺ Jednoduché však? Nezabudni svoju rastlinku pozorovať, ak bude treba dolej tam trošku vody, ale pozor! Neprežeň to ☺. Fazuľka nesmie plávať. Popros mamku alebo ocka, či staršieho súrodenca, aby ťa s tvojou fazuľkou odfotil a fotku mi následne pošli. O rastlinku sa staraj, potom ju prinesieš aj do ŠKD.

**2. Úloha – Moja Veľká noc**

Sú tu sviatky jari – Veľká noc. Aj keď ju teraz nemôžeme sláviť ako obvykle, určite sa istým veciam nevyhneš – napríklad oblievačke so svojím bratom, či šibačke ☺ Teraz je veľmi dôležité, aby ste si navzájom pomáhali. A tu je aj moja úloha pre teba.

**Pomôž mamke (napríklad piecť koláč) či ockovi (poupratovať, kosiť .. ). Určite sa pri pečení koláča s mamkou zabavíte, či upratovaní s ockom poriadne nasmejete. Ukáž mamke, ockovi, bratovi či sestre ako veľmi ich ľúbiš a poriadne ich vystískaj. ☺ Prosím, aby ste sa ako rodinka odfotili, či už pri nejakej činnosti alebo len preto, že sa veľmi ľúbite.**

**Ak sa nemôžete odfotiť, nakresli mi ako ste spolu sviatky slávili, či ako si pomáhal ☺**



**3. Úloha – Čokoláda**

Na túto hru potrebuješ aspoň 2 členov (no čím viac, tým lepšie), príbor (vidličku, nôž), oblečenie (vetrovku, sveter, tričko, čiapku, rukavice ..), hraciu kocku (z človeče) a čokoládu.

Pravidlá hry: Na stole je položená zabalená čokoláda, vidlička a nôž. Na stoličke vedľa stola je položené oblečenie. Všetci hráči chodia okolo stola a hádžu kockou. Ten, komu padne číslo 6 (6 bodiek) si musí rýchlo obliecť všetko oblečenie, sadnúť za stôl a pomocou príboru rozbaliť čokoládu a už len jesť. Ale pozor! Počas toho ostatní hráči ďalej hádžu kockou. Akonáhle padne číslo 6, ten hráč, ktorému sa to podarilo si musí poobliekať oblečenie a pokúsiť sa jesť čokoládu. Víťazí ten, kto zje posledný kúsok ☺ (Aj keď pri čokoláde je víťaz asi ten, kto zje najviac ☺ )



**4. Úloha – Dizajnér**

Počas sviatkov si zdobíme svoje domy. Staň sa dizajnérom a nechaj kreativitu nech ťa naplní. Buď kreatívny a vyzdob váš domček kvetmi, obrázkami, radosťou... Ak ti predsa len nič nenapadá prikladám ti sem aj obrázky. Môžeš si ich vymaľovať, vajíčko si môžeš vystrihnúť a pokojne nalepiť na okno či kam ti mamka dovolí ☺ Nezabudni mi svoju prácu odfotiť a poslať.

